Document ID: 32011R0354

KOMMISSIONENS FORORDNING (EU) Nr. 354/2011
af 12. april 2011
om åbning og forvaltning af EU-toldkontingenter for visse fisk og fiskevarer med oprindelse i Bosnien og Hercegovina
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 594/2008 af 16. juni 2008 om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Bosnien-Hercegovina på den anden side samt for anvendelsen af interimsaftalen om handel og handelsanliggender mellem Det Europæiske Fællesskab på den ene side og Bosnien-Hercegovina på den anden side (1), særlig artikel 2, og
ud fra følgende betragtninger:
(1)
Den 16. juni 2008 undertegnedes i Luxembourg en stabiliserings- og associeringsaftale mellem De Europæiske Fællesskaber og deres medlemsstater på den ene side og Bosnien og Hercegovina på den anden side (»stabiliserings- og associeringsaftalen«). Stabiliserings- og associeringsaftalen er ved at blive ratificeret.
(2)
Den 16. juni 2008 blev der indgået en interimsaftale mellem Det Europæiske Fællesskab og Bosnien og Hercegovina om handel og handelsanliggender (2) (»interimsaftalen«), som Rådet godkendte ved afgørelse 2008/474/EF (3). Formålet med interimsaftalen er at gennemføre stabiliserings- og associeringsaftalens bestemmelser om handel og handelsanliggender så hurtigt som muligt. Den trådte i kraft den 1. juli 2008.
(3)
Ifølge interimsaftalen og stabiliserings- og associeringsaftalen kan visse fisk og fiskevarer med oprindelse i Bosnien-Hercegovina importeres til Den Europæiske Union til nedsat told eller nultold inden for EU-toldkontingenter (»kontingenter«).
(4)
De toldkontingenter, der er fastsat i interimsaftalen og stabiliserings- og associeringsaftalen, er årlige og gælder på ubestemt tid. Toldkontingenterne bør åbnes for 2008 og de følgende år, og en fælles ordning for forvaltningen heraf bør fastsættes.
(5)
Den fælles forvaltning bør navnlig sikre, at alle importører i Den Europæiske Union har lige og vedvarende adgang til toldkontingenterne, og at toldsatserne gældende for kontingenterne anvendes kontinuerligt ved al import af de pågældende varer til alle medlemsstater, indtil kontingenterne er opbrugt. For at sikre en effektiv forvaltning af ordningen bør medlemsstaterne kunne trække de mængder på kontingentmængderne, der svarer til deres faktiske import. Et nært samarbejde mellem medlemsstaterne og Kommissionen er påkrævet, og sidstnævnte bør navnlig kunne følge kontingenternes udnyttelsesgrad og holde medlemsstaterne underrettet herom. For at gøre kommunikationen mellem medlemsstaterne og Kommissionen hurtig og effektiv, bør den så vidt muligt foregå elektronisk.
(6)
De ved forordningen åbnede kontingenter bør derfor forvaltes efter den ordning for forvaltning af toldkontingenter, som skal anvendes efter den kronologiske rækkefølge af datoerne for antagelse af toldangivelser, der er fastsat i Kommissionens forordning (EF) nr. 2454/93 af 2. juli 1993 om gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (4).
(7)
Da interimsaftalen trådte i kraft den 1. juli 2008, bør forordningen anvendes fra samme dato, og den bør fortsat gælde efter, at stabiliserings- og associeringsaftalen er trådt i kraft.
(8)
Foranstaltningerne i denne forordning er i overensstemmelse med udtalelse fra Toldekodeksudvalget -
VEDTAGET DENNE FORORDNING:
Artikel 1
For fisk og fiskevarer, som har oprindelse i Bosnien og Hercegovina og er opført på listen i bilaget, og som overgår til fri omsætning i Den Europæiske Union, gælder der nedsat told eller nultold, jf. niveauer og mængder som fastsat for de årlige EU-toldkontingenter i bilaget.
De pågældende varer skal, for at kunne komme ind under præferenceordningen, ledsages af et oprindelsesbevis som fastsat i protokol nr. 2 til interimsaftalen med Bosnien og Hercegovina eller protokol nr. 2 til stabiliserings- og associeringsaftalen med Bosnien og Hercegovina.
Artikel 2
1. Toldkontingenterne i artikel 1 forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
2. Kommunikation mellem medlemsstaterne og Kommissionen om forvaltningen af toldkontingenter foregår så vidt muligt elektronisk.
Artikel 3
Medlemsstaterne og Kommissionen indgår et nært samarbejde for at sikre, at forordningen overholdes.
Artikel 4
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. juli 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. april 2011.

Labels: 3
18
6